[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.7.2007

SEK(2007) 950

ARBEJDSDOKUMENT FRA KOMMISSIONENS TJENESTEGRENE

Ledsagedokument til forslaget til EUROPA-PARLAMENTETS OG RÅDETS AFGØRELSE om oprettelse af et program, der skal højne kvaliteten af de videregående uddannelser og fremme den mellemfolkelige forståelse gennem samarbejde med tredjelande (Erasmus Mundus) (2009-2013) Udvidet konsekvensanalyse, der dækker kravene til forhåndsevaluering [KOM(2007) 395 endelig][SEK(2007) 949]

RESUMÉ

De videregående uddannelser er genstand for stigende internationalisering som følge af globaliseringen. EF og EF-medlemsstaterne bør derfor tilstræbe at forberede sine borgere og sin arbejdsstyrke på et globalt miljø ved hensigtsmæssigt og effektivt at indarbejde en international dimension i de videregående uddannelsessystemer.

Højere uddannelsesinstitutioner danner ramme om mellemfolkelig dialog og udveksling. Et uddannelses- og mobilitetsprogram, der tager udgangspunkt i internationale forbindelser og udveksling af personer, kan styrke de politiske, kulturelle, uddannelsesmæssige og økonomiske bånd mellem EU og tredjelande.

Det overordnede formål med det nye Erasmus Mundus-program bør være at højne kvaliteten af de videregående uddannelser i Europa, fremme dialogen mellem og forståelsen af forskellige samfund og kulturer gennem et samarbejde med tredjelande samt bidrage til den bæredygtige udvikling af tredjelandenes videregående uddannelser. Konkret bør det nye program:

- finansiere fælles masters- og ph.d.-programmer af høj kvalitet, der tilbydes af en gruppe højere uddannelsesinstitutioner i Europa og eventuelt også tredjelande

- yde stipendier i hele studieperioden til de dygtigste studerende fra Europa og tredjelande, så de kan følge de fælles programmer, og kortfristede stipendier til fremragende akademikere fra Europa og tredjelande, som skal forske eller undervise som led i de fælles programmer

- udvikle et partnerskabssamarbejde mellem højere uddannelsesinstitutioner i Europa og tredjelande, som skal danne grundlag for udveksling af studerende og akademikere på alle trin inden for videregående uddannelse med henblik på at øge tredjelandenes højere uddannelsesinstitutioners internationale samarbejdsevne

- støtte tværnationale initiativer, analyser, undersøgelser, projekter, arrangementer og andre aktiviteter, der sigter mod at gøre de europæiske videregående uddannelser mere attraktive for resten af verden.

Det er nødvendigt at se nærmere på tre elementære valgmuligheder inden den kommende programmeringsperiode for Erasmus Mundus-programmet (2009-2013):

1. Erasmus Mundus-programmet fortsættes uændret

2. Erasmus Mundus-programmet fortsættes i ændret form

3. Erasmus Mundus afsluttes, når det nuværende program udløber i december 2008.

En komparativ vurdering af disse valgmuligheder viser, at mulighed 3 har den svageste indvirkning på de behov og målsætninger, der er omfattet af programmet. Selv om mulighed 1 vurderes højt, er der ikke desto mindre klare fordele ved mulighed 2 i forhold til mulighed 1.

I forbindelse med mulighed 2 blev der foretaget en omhyggelig vurdering af følgende ændringer, der på grund af deres kombinerede gavnlige virkninger alle foreslås indarbejdet i et nyt Erasmus Mundus-program:

- udvidelse af programmet til at omfatte finansiering af ph.d.-studier

- indførelse af finansiel støtte til EU-studerende som led i programmet

- bedre integrering af tredjelandes højere uddannelsesinstitutioner i programmet

- integrering af eksternt samarbejde i Erasmus Mundus-programmet.